

**Termat e Referencës**

**Për**

**Projektimin e Platformave të Ngritura dhe të Aksesueshmërisë në Parkun Kombëtar të Butrintit**

Prill 2025

# Sfondi

Fondacioni për Menaxhimin e Butrintit (FMB) është themeluar nga Ministria e Ekonomisë, Kulturës dhe Inovacionit (MEKI) dhe Fondacioni Shqiptaro-Amerikan për Zhvillim (AADF) si një organizatë jofitimprurëse pa anëtarësim në formën e “fondacionit”.

FMB vepron në fushën e trashëgimisë kulturore dhe në mënyrë specifike qëllimi i saj është administrimi indirekt i nënzonave të trashëgimisë dhe peizazhit kulturor, të Parkut Kombëtar të Butrintit, një pasuri me vlerë universale, në përputhje me Ligjin Nr. 50/22 *“Për miratimin e marrëveshjes për administrimin e nënzonave të Trashëgimisë Kulturore dhe Peizazhit Kulturor, pjesë e Parkut Kombëtar të Butrintit, ndërmjet Ministrisë së Kulturës dhe Fondacionit për Menaxhimin e Butrintit”.*

Qëllimet e BMF-së janë të administrojë, ruajë dhe mbrojë asetet e trashëgimisë kulturore të Sitit të Trashëgimisë Botërore të Butrintit. Misioni i Fondacionit është të sigurojë akses publik dhe shërbime, si dhe të promovojë aktivitete studimore dhe kërkimore. Ky mision do të realizohet duke menaxhuar dhe zhvilluar pasurinë kulturore në mënyrën më të mirë të mundshme, duke siguruar mjetet financiare të nevojshme dhe personelin e specializuar për ruajtjen dhe zhvillimin e saj gjatë gjithë kohëzgjatjes së administrimit indirekt nga FMB.

Në zbatim të Planit të Menaxhimit të Integruar 2020-2030, FMB përgatiti Planin dhe Studimin për Menaxhimin e Trafikut, Transportit dhe Vizitorëve dhe Planin e Shëndetit dhe Sigurisë në Parkun Kombëtar të Butrintit. Qëllimi i këtyre planeve ishte të kryenin një vlerësim të kushteve ekzistuese në sipas fushës përkatëse që mbulonte secili prej tyre dhe të ofronin rekomandime për të racionalizuar aksesin në zonë dhe menaxhimin e vizitorëve.

Një prej këtyre rekomandimeve ishte edhe vendosja e platformave të ngritura për të lehtësuar aksesueshmërinë e vizitorëve në Qytetin Antik të Butrintit.

# Baza Ligjore

* Ligji 27/2018 për Trashëgiminë Kulturore dhe Muzetë.
* Vendim i Këshillit të Ministrave nr. 1125, datë 30.12.2020 për “Miratimin e rregullave të projektimit, zbatimit të punimeve të ndërhyrjeve ruajtëse e mbrojtëse në pasuritë kulturore materiale, mbikëqyrjes dhe kolaudimit të tyre”.
* Vendim i Këshillit të Ministrave nr. 1099, datë 24.12.2020 për “Miratimin e mënyrave të trajtimit, normave teknike, kritereve dhe modeleve të ndërhyrjeve në fushën e ruajtjes së pasurive kulturore”.
* Vendimi i KKTKM, Nr. 527, Datë 13.12.2024 për miratimin e “Manualit të Restaurimit”.

# Përshkrimi i zonës

Prioriteti kryesor i projektit është të sigurojë aksesin duke adresuar problematikat nga efektet e ndryshimeve klimatike dhe ato në lidhje me sigurinë në të gjithë Qytetin Antik. Aksesueshmëria në Qytetin Antik të Butrintit është e kufizuar për shkak të terrenit të vështirë, mungesës së rampave dhe platformave të sigurta, si dhe zonave të përmbytura. Këto pengesa vështirësojnë një vizitë të sigurt dhe gjithëpërfshirëse kryesisht për personat me aftësi të kufizuara. Sipas Ligjit Nr. 93/2014 "Për përfshirjen dhe aksesueshmërinë e personave me aftësi të kufizuara" duhet të garantohet aksesueshmëria në mjediset publike dhe shërbimet për personat me aftësi të kufizuara, duke siguruar mundësi të barabarta për pjesëmarrje në jetën publike dhe sociale, duke krijuar infrastrukturën e përshtatshme, si rampa, shtigje të aksesueshme, sinjalistikë të qartë dhe shërbime ndihmëse. Këto masa sigurojnë barazi në pjesëmarrje dhe përmirësojnë përvojën e vizitorëve, duke mbrojtur vlerat historike dhe kulturore të parkut.

# Qëllimi dhe objektivat kryesorë

Qëllimi kryesor të këtij projekti është mbrojtja e trashëgimisë së Butrintit duke përmirësuar cilësinë e përvojës së vizitorëve dhe aksesin, ndërkohë që sigurohet qëndrueshmëria e aktiviteteve turistike në afat të gjatë.

Objektivat kryesorë janë:

1. **Mbrojtja e sitit:** Ruajtja e integritetit kulturor dhe natyror të sitit të Butrintit. Kjo përfshin reduktimin e rreziqeve të përkeqësimit të shkaktuar nga përqendrimi i lartë i vizitorëve dhe trafiku i çrregullt. Rregullimin dhe kujdesin e aksesit për flukset e vizitorëve, kufizimin e aksesit në monumentet më të brishta dhe inkurajimin e një eksplorimi më të shpërndarë të sitit.
2. **Cilësia dhe qëndrueshmëria e përvojës së vizitorëve:** Një tjetër objektiv themelor është rritja e cilësisë së përvojës turistike në Parkun e Butrintit, duke e bërë atë më të pasur dhe më të larmishme. Përmirësimi i aksesit në itineraret dhe aktiviteteve të reja që nxjerrin në pah vlerat historike dhe natyrore të Parkut, duke siguruar që vizitorët të mund të gëzojnë një përvojë gjithëpërfshirëse, angazhuese dhe të sigurt.
3. **Adaptimi i ndryshimeve klimatike:** Parku i Butrintit është veçanërisht i prekshëm ndaj efekteve të ndryshimeve klimatike, si rritja e nivelit të detit, përmbytjet dhe zjarret. Projekti do të propozojë strategjitë e përshtatjes për të zbutur këto rreziqe, nëpërmjet ndërhyrjeve inxhinierike si ndërtimi i infrastrukturës/platformave të larta. Sigurimi i aksesueshmërisë për vizitorët me aftësi të kufizuara, në përputhje me standardet ndërkombëtare.

**Detyrë Projektimi**

Bazuar në rekomandimet e Planit të Trafikut, Transportit dhe Menaxhimit të Vizitorëve si dhe atij të Shëndetit dhe Sigurisë në park janë identifikuar vendet ku aksesi është i kufizuar ose i rrezikshëm për vizitorët në Parkun Kombëtar të Butrintit. Konsulenca e kërkuar duhet të ofrojë shërbimet e mëposhtme:

1. Rilevimi i gjendjes ekzistuese.
2. Projektimin e platformave të ngritura dhe rampave për akses, shikim dhe eksplorim që mbrojnë zonat arkeologjike dhe ekologjike të ndjeshme.
3. Sigurimi i aksesueshmërisë për vizitorët me aftësi të kufizuara, në përputhje me standardet ndërkombëtare.
4. Integrimi i platformave në mënyrë harmonike në mjedisin natyror dhe historik.
5. Mbështetja e turizmit të qëndrueshëm duke minimizuar ndikimin mjedisor.

Disa nga problematikat e identifikuara, por jo kufizuese, paraqiten më poshtë:

1. **Zona e Teatrit**

| **S/N** | **Vëzhgimet kryesore** | **Fotografia** |
| --- | --- | --- |
| 1. | Shkallët rrëshqitëse  Mungesa e rampës së aksesit për personat me aftësi të kufizuara. |  |
| 2. | Shkallët në hyrje.  Mungesa e rampës për akses per personat me aftësi të kufizuara . |  |
| 3. | Mungesa e kalimeve të ngritura brenda zonës, të cilat janë të ndjeshme ndaj përmbytjeve gjatë periudhave të reshjeve të dendura. |  |

2. **Zona e Forumit Romak (godina me tre dhoma) dhe zona e Gjimnazit**

| **S/N** | **Vëzhgimet kryesore** | **Fotografia** |
| --- | --- | --- |
| 1. | Parmakët dhe shkallët e dëmtuara, që zbresin në ambientet e Forumit Romak.  Ndryshimet në dysheme, rreziqet nga rënia në zonë. |  |
| 4. | Zona e Gjimnazit e prirur për përmbytje gjatë stinës së shirave. |  |
| 5. | Zona e gërmimeve të reja në Forumin romak e cila ndikohet nga përmbytjet, probleme me aksesin. |  |

1. **Itinerari turistik pranë Portë së Liqenit**

| **S/N** | **Vëzhgimet kryesore** | **Fotografia** |
| --- | --- | --- |
| 2. | Shtegu i rrezikshëm i identifikuar në anën e majtë të hyrjes së Portës së Liqenit. |  |

1. **Zona midis Portës së Liqenit dhe Portës së Luanit**

| **S/N** | **Vëzhgimet kryesore** | **Fotografia** |
| --- | --- | --- |
| 4. | Tokë e paniveluar në shtegun midis portës së Liqenit dhe Portës së Luanit |  |

Konsulenti do të kryejë një vlerësimi të gjithë itinerarit dhe terrenit në Parkun Kombëtar të Butrintit për të identifikuar zonat kyçe për platforma të ngritura dhe përmirësime të aksesueshmërisë.

# Dorëzimet

**Koncept/Projekt**, përgatitja e tij sipas kuadrit ligjor në fuqi përcaktuar në bazën ligjore të këtij dokumentaconi.

**Raport paraprak** të koncepteve për platforma të ngritura që sigurojnë sigurinë e vizitorëve dhe mbrojtjen e zonave arkeologjike dhe natyrore. Projektimi i zgjidhjeve për aksesueshmëri, si rampa, shkallë dhe shtigje në përputhje me standardet ISO të sigurisë. Propozimi i materialeve të qëndrueshme dhe metodave të ndërtimit që përputhen me qëllimet e ruajtjes ekologjike dhe trashëgimisë së parkut.

**Raporti Përfundimtar i Projektit, duhet të përfshijë:**

1. Identifikimin dhe analizimin e problematikave në akses dhe adresimin e tyre.
2. Ndërhyrjet e propozuara, 3 zgjidhje teknike.
3. Përgatitjen e Relacionit Teknik me paraqitjen e problematikave dhe ndërhyrjet e propozuara.
4. Specifikimet Teknike.
5. Vizatimet e detajuara (në format A3) me paraqitjen e problematikave dhe ndërhyrjet e propozuara.
6. Paraqitjen e grafikut të punimeve.
7. Preventivin e punimeve sipas manualit të restaurimit, si dhe analiza specifike (nëse do të ketë zëra të paparashikuara në manual) bashkangjitur preventivit.
8. I gjithë dokumentacioni i dorëzuar do të jetë në material të printuar dhe digjital.
9. Rendera dhe animacione.

ÇDO PROJEKT I PROPOZUAR DUHET TË DORËZOHET PRANË KËSHILLIT KOMBËTAR TË TRASHËGIMISË KULTURORE MATERIALE PËR MIRATIM.

*Sipas Ligjit Nr. 27/2018 për "Trashëgiminë Kulturore dhe Muzetë", është e rëndësishme të respektohet VKM Nr. 1099 datë 24.12.2020 për "Normat Teknike, kriteret dhe modelet e ndërhyrjes në fushën e ruajtjes së pasurive kulturore" dhe VKM nr. 1125, datë 30.12.2020 “Për miratimin e rregullave të projektimit, zbatimit të punimeve të ndërhyrjeve ruajtëse e mbrojtëse në pasuritë kulturore materiale, mbikëqyrjes dhe kolaudimit të tyre”.*

# Kohëzgjatja e projektit

Konsulenti i zgjedhur duhet të fillojë shërbimet brenda 2 ditëve pas nënshkrimit të kontratës me FMB për hartimin e projekteve.

Projekt ideja do të paraqitet për konsultim paraprak brenda 2 javësh nga fillimi i punës. Ndërkohë paketa e plotë e projekteve do të dorëzohet brenda 4 javësh (nga fillimi i punës) dhe do të dërgohet për miratim në Këshillin Kombëtar të Trashëgimisë Kulturore Materiale (KKTKM).

# Licenca, Kualifikimet dhe Përvoja

Konsulenti dhe ekipi i propozuar duhet të përmbushin këto kritere:

**Licencat**:

Për shkak të natyrës së punës, kërkohet të angazhohen subjekte/ individë të specializuar dhe licencuar për veprimtari ndërhyrëse në pasuri kulturore.

Licencat e kërkuara janë:

Për individë:

P/A/1. Projektim në konservim dhe restaurim i rrënojave/siteve arkeologjike;

Për person juridik:

N-P/A/1. Projektim në konservim dhe restaurim i rrënojave/siteve arkeologjike;

**Stafi Projektues:**

Stafi projektues duhet të përfshijë një gamë të gjerë profesionistësh; individë ose persona juridikë të licencuar në projektim për veprimtari ndërhyrëse në pasuritë kulturore materiale sipas kategorive të mësipërme.

Ekipi duhet të përmbajë të paktën këto specialitete:

Ekspertët kryesor:

* Drejtues projekti
* Arkitekt i licencuar për Studim Projektim.
* Inxhinier Ndërtimi, Konstruktor për Studim Projektim.
* Arkeolog i licencuar A1, A2, A3

Për secilin prej anëtarëve të ekipit duhet të paraqitet Diploma, CV, licencat, letra referenca ose çdo lloj dok tjeter që dëshmon ekeperincat e tyre që disponojnë**.**

# Raportimi

Konsulenti duhet të informojë çdo javë FMB-në për ecurinë e punës, arritjen e objektivave, vonesat, problematikat, rekomandimet për zgjidhje dhe konkluzionet.

# Dorëzimi i aplikimeve

Afati për dorëzimin e aplikimeve është më 17/04/2025. Aplikimet e marra pas këtij afati nuk do të merren në konsideratë. Aplikimet mund të dorëzohen dorazi ose me postë në adresën e zyrës së Fondacioni për Menaxhimin e Butrintit, Rruga Sh81. Ksamil- Sarandë.

Aplikantët duhet të dorëzojnë propozimet e tyre në formë origjinale dhe digjitale në USB, të vendosura në zarf jotransparent të mbyllur, të vulosur dhe të firmosur me emrin dhe adresën e aplikantit, adresën e Fondacionit të specifikuar më sipër, dhe të shënuar ”Ofertë për shërbimin*: Hartim Projektim i Platformave të Ngritura dhe të Aksesueshmërisë në Parkun Kombëtar të Butrintit ”* 005/2025 dhe me shënimin:

“TE MOS HAPET, PËRPARA DATËS 17/04/2025, NË ORËN 17:00.”

Aplikantët duhet të paraqesin:

1. Ekstrakt historik nga QKB;
2. Listën e ekspertëve të planifikuar për të punuar në këtë projekt, të shoqëruar nga CV-të, kualifikimet dhe licencat individuale.
3. Dokumentacion dëshmues (kontrata ose referenca projektimi në zona arkeologjike ose të mbrojtura, etj.).
4. Licencat e kompanisë.
5. Propozimi financiar duhet të organizohet sipas dorëzimeve dhe objektit.
6. Kontratë bashkëpunimi me ekspertët nëse nuk do të jenë punonjës të kompanisë.

# Kriteret për kualifikim

1. Ekstrakt historik nga Regjistri Tregtar, të lëshuar nga QKB jo më herët se 30 ditë nga dorëzimi.
2. Vërtetim se përfaqësuesi ligjor dhe aksionarët/ortakët e shoqërisë nuk janë dënuar për shkelje penale, si dhe nuk janë nën proces hetimi nga ana e organit të prokurorisë, të lëshuar jo më herët se 30 ditë nga dorëzimi
3. Vërtetim nga gjykata se subjekti nuk ka proces gjyqësor të hapur në cilësinë e palës së paditur, të lëshuar jo më herët se 30 ditë nga dorëzimi;
4. Vërtetim për shlyerjen e detyrimeve fiskale dhe sigurimeve shoqërore të lëshuar nga autoritetet përkatëse tatimore, jo më herët se 30 ditë nga dorëzimi;

# Kriteret për vlerësim

Ofertat do të vlerësohen nga një komitet i krijuar për këtë qëllim nga FMB-ja. Vendimi i Komitetit do të jetë përfundimtar. Ofertat do të vlerësohen në bazë të këtyre kritereve, bazuar në një total prej 100 pikësh:

|  |  |  |
| --- | --- | --- |
| Nr. | Kriteret | Pesha |
| 1. | Kualifikimet dhe përvoja e ekipit kryesor | 30% |
| 2. | Oferta financiare | 40 % |
| 3. | Metodologjia e propozuar | 30% |
|  | Total | 100 |

# Buxheti

Fondi limit për këtë shërbim është: 2,700,000 me TVSH.

Pagesa për kryerjen e punës së kërkuar sipas këtyre termave të referencës do të kryhet sipas fazave të projektit në 3 këste të përshkruara këtu më poshtë:

-30% me dorëzimin dhe miratimin e projekt idesë.

-20% me dorëzimin e projektit teknik të zbatimit.

-50% me miratimin e projektit në KKTKM.

## Komunikimi gjatë tenderit

Gjatë periudhës së tenderit komunikimi për pyetje do të bëhet vetëm nëpërmjet email në adresën tenders@bmf.al